เรื่องสำคัญของผู้ประกอบการ
รู้สึกมีกำลังใจในการเขียนคอลัมน์มากขึ้น หลังจากผู้อ่านเกือบร้อยท่านส่งเมลขอ VCD
19 ธ.ค. 2554

รู้สึกมีกำลังใจในการเขียนคอลัมน์มากขึ้น หลังจากผู้อ่านเกือบร้อยท่านส่งเมลขอ VCD 
โดย...สุรชัย กำพลานนท์วัฒน์
แผนธุรกิจลุยเศรษฐกิจปี 2555 ตามเนื้อหาฉบับก่อน ผมกำลังทยอยจัดส่งให้ทุกท่านทางไปรษณีย์ และหวังว่าคงจะมีประโยชน์กับธุรกิจของทุกท่านไม่มากก็น้อยนะครับ
สัปดาห์นี้เข้าสู่ช่วงโค้งสุดท้ายของปี 2554 ปีที่ผู้ประกอบการสะบักสะบอมไม่น้อย เวลาที่เหลือไม่ถึงครึ่งเดือนนี้อาจจะเป็นโอกาสทองของกิจการที่ทำธุรกิจเกี่ยวกับการท่องเที่ยวและเทศกาลรื่นเริงปีใหม่ ซึ่งยังพอมีจังหวะเก็บเกี่ยวรายได้เพิ่มเติมยอดขายได้อีกพอสมควร 
ทว่ากับอีกหลายกิจการที่วงจรธุรกิจไม่เกี่ยวกับเทศกาล นับว่าเป็นช่วงเวลาทรมานจิตใจไม่น้อย ตามสภาพเศรษฐกิจแบบนี้คงทำอะไรไม่ได้มากไปกว่าทยอยเคลียร์งานเคลียร์งบเพื่อปิดจบงบการเงินสิ้นปีไปแบบเซ็งๆ 
แต่ไม่ว่าจะเป็นกิจการแบบไหนก็ตาม สิ่งที่อยากแนะนำในวันนี้ให้ท่านเจ้าของกิจการควรให้ความสำคัญก็คือ...การปิดยอดผลประกอบการประจำปี 2554 ซึ่งบริษัทห้างร้านในบ้านเรามักจะปิดงวดสิ้นปี ณ วันที่ 31 ธ.ค.เป็นส่วนใหญ่
เจ้างบการเงินประจำปีนั้นสำคัญไฉน...ต้องบอกว่ามันสำคัญระดับชี้เป็นชี้ตายต่อกิจการเลยล่ะครับ เพราะมันเป็นบทสรุปของผลงานในรอบปีที่ผู้เป็นเจ้าหนี้ทั้งหลายไม่ว่าจะเป็นสถาบันการเงินเดิมหรือสถาบันการเงินใหม่ที่เราอาจต้องไปใช้บริการสินเชื่อในปีหน้า 
เขาจะเอามาใช้วิเคราะห์เปรียบเทียบกับตัวเลขปีก่อนๆ เพื่อดูอนาคตความมั่นคงของกิจการ ความสามารถในการบริหารจัดการ ความสามารถในการชำระหนี้ก่อนตัดสินใจปล่อยกู้
เวลาเจ้าหน้าที่วิเคราะห์สินเชื่อดูตัวเลข เขาจะดูเปรียบเทียบการเปลี่ยนแปลงทั้งตัวเลขยอดเงิน จำนวนหน่วย และเปอร์เซ็นต์สัดส่วนของแต่ละรายการโดยละเอียดทุกมิติ เพื่อชำแหละค้นหาสิ่งที่จะบ่งบอกถึงทิศทางการประกอบธุรกิจว่าดีขึ้นหรือไม่อย่างไร
ตัวอย่างเช่น หมวดต้นทุนสินค้าปีนี้ตัวเลขเป็นอย่างไร มีความแตกต่างเพิ่มลดจากปีก่อนมากน้อยแค่ไหน แตกต่างหวือหวาหรือว่ากันตามสภาพตลาด เจ้าของมีความสามารถในการบริหารจัดการต้นทุนอย่างไร 
หรืออย่างหมวดค่าใช้จ่ายในการขายและบริหาร ไส้ในของหมวดนี้มีค่าใช้จ่ายมากมายหลายรายการ แต่ละรายการมีเพิ่มลดเป็นอย่างไรเมื่อเทียบกับปีที่ผ่านมา ตัวเลขมีนัยต่อกิจการหรือไม่ ค่าใช้จ่ายต่างๆ มีการเปลี่ยนแปลงสอดคล้องเหมาะสมกับยอดขายที่เพิ่มลดอย่างไร 
ความพยายามสอดไส้เสียบเพิ่มค่าใช้จ่ายให้มีมากๆ เพื่อมีผลต่อการเสียภาษีเงินได้ของกิจการนั้น ระวังว่าจะอธิบายชี้แจงที่มาที่ไปไม่ได้ กลายเป็นประเด็นทำให้เสียคะแนนวิเคราะห์ทางด้านการบริหารจัดการภายในอย่างน่าเสียดาย
อีกตัวอย่างที่ต้องระวังคือรายการลูกหนี้การค้าและสินค้าคงคลัง ซึ่งทั้งสองรายการมีความสัมพันธ์กับกระแสเงินสดของกิจการ ตัวเลขปิดงบสิ้นปีมีมากไปหรือน้อยไป ล้วนมีผลต่อการวิเคราะห์สินเชื่อทั้งสิ้น ลูกหนี้การค้าที่ปรากฏยอดมากไป ก็ต้องสามารถอธิบายรายละเอียดคุณภาพของลูกหนี้การค้าว่าเป็นหนี้ดีหรือหนี้เสีย 
กรณีสินค้าในสต๊อกก็เช่นกัน ตัวเลขแตกต่างกับปีก่อนหรือไม่ สต๊อกสินค้าสอดคล้องกับนโยบายการขายอย่างไร คุณภาพสินค้ายังดีอยู่พร้อมขายหรือกลายเป็นของหมดอายุ 2 เรื่องนี้จะวิเคราะห์และตรวจสอบทั้งข้อมูลและความมีอยู่จริง 
นี่เป็นตัวอย่างเล็กๆ ที่ผมพยายามจะชี้ให้เห็นถึงความสำคัญของตัวเลขทั้งหลายในงบการเงินที่จะต้องมีการปิดบัญชีช่วงสิ้นปีนี้ 
ฝากถึงเถ้าแก่น้อยใหญ่ทั้งหลาย งบการเงินเป็นประวัติสำคัญของกิจการ คนในดูออก คนนอกดูเป็น ดังนั้นควรใส่ใจให้ความสำคัญมากเป็นพิเศษนะครับ